作者：姜夔
词牌/韵律：一萼红

paragraphs: 古城阴。
有官梅几许，红萼未宜簪。
池面冰胶，墙腰雪老，云意还又沈沈。
翠藤共、闲穿径竹，渐笑语、惊起卧沙禽。
野老林泉，故王台榭，呼唤登临。
南去北来何事，荡湘云楚水，目极伤心。
朱户黏鸡，金盘簇燕，空叹时序侵寻。
记曾共，西楼雅集，想垂杨、还袅万丝金。
待得归鞍到时，只怕春深。

标签：宋词三百首